b'\n_START_ARTICLE_\nKauno valstybinis muzikinis teatras\n_START_PARAGRAPH_\nKauno valstybinis muzikinis teatras\xc2\xa0\xe2\x80\x93 muzikinio profilio teatras Kaune.\n_START_SECTION_\nPastato istorija\n_START_PARAGRAPH_\nKauno muzikinis teatras pastatytas 1891\xc2\xa0m. pagal gubernijos architekto Ustino Golinevi\xc4\x8diaus projekt\xc4\x85. Teatras prad\xc4\x97tas statyti 1890\xc2\xa0m. Dviauk\xc5\xa1tis pastatas buvo eklektin\xc4\x97s formos, tur\xc4\x97jo keturkamp\xc4\x99 500 viet\xc5\xb3 sal\xc4\x99 su dviem balkon\xc5\xb3 eil\xc4\x97mis, dvi foj\xc4\x97, pagalbines patalpas, Kauno gubernatoriui ir tvirtov\xc4\x97s komendantui \xc4\xafrengtomis specialiomis lo\xc5\xbe\xc4\x97mis. Statybos rangovas buvo Kauno pirklys G. Pu\xc5\xa1kanceris. I\xc5\xa1kilmingas teatro atidarymas \xc4\xafvyko 1892\xc2\xa0m. sausio 9 d._NEWLINE_Vokie\xc4\x8di\xc5\xb3 okupacijos metu (1916\xc2\xa0m.) buvo padidinta scena ir patobulinti aktori\xc5\xb3 kambariai._NEWLINE_1920\xc2\xa0m. gegu\xc5\xbe\xc4\x97s 15 d., Kaunui tapus Laikin\xc4\x85ja sostine, darb\xc4\x85 \xc4\x8dia prad\xc4\x97jo Steigiamasis Seimas._NEWLINE_1922\xe2\x80\x931925\xc2\xa0m. Vyriausyb\xc4\x97 skyr\xc4\x97 l\xc4\x97\xc5\xa1\xc5\xb3 teatro pastato rekonstrukcijai, buvo sudaryta teatro rekonstrukcijos komisija, kuri projektavim\xc4\x85 ir darb\xc5\xb3 prie\xc5\xbei\xc5\xabr\xc4\x85 patik\xc4\x97jo \xc5\xbeymiausiems to meto architektams\xc2\xa0\xe2\x80\x93 Mykolui Songailai ir Vladimirui Dubeneckiui, jiems talkino konstruktorius P. Mork\xc5\xabnas._NEWLINE_Modernizuota pastato i\xc5\xa1or\xc4\x97 \xc4\xafgavo neobaroko i\xc5\xa1rai\xc5\xa1k\xc4\x85, viduje iki 763 viet\xc5\xb3 padidinta \xc5\xbei\xc5\xabrov\xc5\xb3 sal\xc4\x97, jai suteikta pasagos forma, \xc4\xafrengta tre\xc4\x8dia balkon\xc5\xb3 eil\xc4\x97 ir centrin\xc4\x97 lo\xc5\xbe\xc4\x97, padaryta duob\xc4\x97 orkestrui. \xc5\xa0ios rekonstrukcijos metu ypa\xc4\x8d daug d\xc4\x97mesio buvo skiriama akustikai. J\xc4\x85 auk\xc5\xa1tai \xc4\xafvertino visi \xc4\x8dia vie\xc5\xa1\xc4\x97j\xc4\x99 gars\xc5\xabs atlik\xc4\x97jai. Sal\xc4\x97s interjere V. Dubeneckiui pavyko suvienyti dvi menines tendencijas\xc2\xa0\xe2\x80\x93 liaudi\xc5\xa1kas formas ir monumentali\xc4\x85j\xc4\x85 architekt\xc5\xabr\xc4\x85. Tauti\xc5\xa1kus tulpi\xc5\xb3, lelij\xc5\xb3 ir saulu\xc4\x8di\xc5\xb3 motyvus architektas stilizavo tuo metu populiaria art deco maniera._NEWLINE_1930\xe2\x80\x931933\xc2\xa0m., vadovaujant architektui Vytautui Landsbergiui-\xc5\xbdemkalniui, teatro pastatas v\xc4\x97l buvo rekonstruojamas\xc2\xa0\xe2\x80\x93 pastatyti dviej\xc5\xb3 auk\xc5\xa1t\xc5\xb3 rytinis ir vakarinis priestatai, kuriuose \xc4\xafsik\xc5\xabr\xc4\x97 dekoracij\xc5\xb3 dirbtuv\xc4\x97s, siuvykla, sand\xc4\x97liai. Taip pat paauk\xc5\xa1tinta scenos d\xc4\x97\xc5\xbe\xc4\x97, i\xc5\xa1pl\xc4\x97sti abiej\xc5\xb3 auk\xc5\xa1t\xc5\xb3 foj\xc4\x97, scenoje \xc4\xafrengtas susukamas audeklinis horizontas, padaryti nauji baldai ir \xc4\x85\xc5\xbeuoliniai laipt\xc5\xb3 tur\xc4\x97klai, sumontuota gele\xc5\xbein\xc4\x97 u\xc5\xbedanga su automati\xc5\xa1kai paleid\xc5\xbeiamu vandeniu au\xc5\xa1inimui. \xc5\xa0ios au\xc5\xa1inimo sistemos d\xc4\x97ka pastatas 1931\xc2\xa0m. gaisro metu i\xc5\xa1veng\xc4\x97 visi\xc5\xa1ko suple\xc5\xa1k\xc4\x97jimo. \xc5\xa0ioms rekonstrukcijoms b\xc5\xabdingas savoti\xc5\xa1kas nacionalinio stiliaus ie\xc5\xa1kojimas._NEWLINE_1940\xc2\xa0m. liepos 21 d. i\xc5\xa1rinktas Liaudies Seimas Valstyb\xc4\x97s teatre paskelb\xc4\x97 Lietuv\xc4\x85 Tarybine Socialistine Respublika. 1980\xe2\x80\x931984\xc2\xa0m. teatras restauruotas pagal architekt\xc5\xb3 K. \xc5\xbdalnieriaus, A. Staskevi\xc4\x8diaus ir in\xc5\xbeinieriaus V. Liaudansko projekt\xc4\x85. \xc4\xaerengta po\xc5\xbeemin\xc4\x97 r\xc5\xabbin\xc4\x97, repeticij\xc5\xb3 sal\xc4\x97 rytinio kiemelio vietoje, patobulinta scenos \xc4\xafranga, atnaujintas V. Dubeneckio sukurtas interjeras._NEWLINE_\xc5\xbdi\xc5\xabrovams skirt\xc4\x85 foj\xc4\x97 puo\xc5\xa1ia \xc5\xa1iuolaikini\xc5\xb3 lietuvi\xc5\xb3 dailinink\xc5\xb3\xc2\xa0\xe2\x80\x93 Antano Martinai\xc4\x8dio, Ri\xc4\x8dardo Vaitek\xc5\xabno paveikslai, Stasio ir Teres\xc4\x97s Petrai\xc4\x8di\xc5\xb3 keramikiniai pano, Birut\xc4\x97s Vaitek\xc5\xabnien\xc4\x97s gobelenai, skulptoriaus Leono Striogos skulpt\xc5\xabros._NEWLINE_2003\xc2\xa0m. prad\xc4\x97tas teatro fasado remontas. 2007\xc2\xa0m. prad\xc4\x97ta Muzikinio teatro rekonstrukcija. Jos metu buvo sutvarkytos teatro gamybin\xc4\x97s patalpos\xc2\xa0\xe2\x80\x93 dekoracij\xc5\xb3 gamybos cechai, dailinink\xc5\xb3 patalpos, butaforijos sand\xc4\x97liai, siuvykla, atnaujinta ir \xc5\xa1iuolaiki\xc5\xa1kai \xc4\xafrengta baleto studija, kurioje paklotos amortizuojan\xc4\x8dios keturi\xc5\xb3 lygi\xc5\xb3 grindys su specialia linoleumo danga._NEWLINE_Suremontuotose teatro patalpose \xc4\xafrengta ventiliacija ir prie\xc5\xa1gaisrin\xc4\x97 signalizacija, kuri\xc5\xb3 teatras iki \xc5\xa1iol netur\xc4\x97jo. Atnaujinta \xc5\xa1ildymo sistema, kanalizacijos tinklai. Rekonstruotoje Baltojoje sal\xc4\x97je tilps 130 klausytoj\xc5\xb3. \xc5\xbdenkliai pager\xc4\x97s ir sal\xc4\x97s akustika._NEWLINE_Po rekonstrukcijos, Baltojoje sal\xc4\x97je ketinama rengti kamerinius koncertus, \xc4\xafvairius vakarus. \xc4\x8cia spektakliams ruo\xc5\xa1is teatro orkestras, kurio repeticijos iki \xc5\xa1iol vykdavo orkestro lo\xc5\xbe\xc4\x97je arba teatro scenoje. Rekonstrukcij\xc4\x85 planuojama baigti 2012\xc2\xa0m._NEWLINE_Teatro r\xc5\xabmai yra kiek tol\xc4\x97liau nuo Laisv\xc4\x97s al\xc4\x97jos, u\xc5\xbe jaukaus sodelio, kuriame stovi paminklai kompozitoriams Mikui Petrauskui (skulpt. Bronius Pundzius, 1937\xc2\xa0m.), \xc4\x8ceslovui Sasnauskui (skulpt. Antanas Aleksandravi\xc4\x8dius, 1925\xc2\xa0m.), Juozui Gruod\xc5\xbeiui (skulpt. Konstantinas Bogdanas, 1984\xc2\xa0m.), Kiprui Petrauskui (skulpt. Leonas Strioga, 1986\xc2\xa0m.), Stasiui \xc5\xa0imkui (skulpt. M. \xc5\xa0nipas, 1987\xc2\xa0m.)._NEWLINE_Teatro sodelio pakra\xc5\xa1tyje\xc2\xa0\xe2\x80\x93 miesto sienos ir bok\xc5\xa1to liekanos, pastatyti 1670\xe2\x80\x931680\xc2\xa0m.\n_START_SECTION_\nVeiklos istorija\n_START_PARAGRAPH_\nI\xc5\xa1kilmingas teatro atidarymas \xc4\xafvyko 1892\xc2\xa0m. sausio 9 d., ta\xc4\x8diau \xc4\x8dia nebuvo pastoviai dirban\xc4\x8dios grup\xc4\x97s, spektaklius rodydavo tik gastroliuojantys artistai. Gastrolinius spektaklius 1901\xc2\xa0m. rod\xc4\x97 ital\xc5\xb3 operos trup\xc4\x97. 1902\xc2\xa0m. parodyta Nikolajaus Gogolio komedija \xe2\x80\x9eRevizorius\xe2\x80\x9c._NEWLINE_Po 1904\xc2\xa0m. caro paskelbto tolerancijos akto teatre statyti spektaklius bei rengti vakarus gal\xc4\x97jo ir lietuvi\xc5\xb3, lenk\xc5\xb3, \xc5\xbeyd\xc5\xb3, vokie\xc4\x8di\xc5\xb3 bendruomen\xc4\x97s._NEWLINE_1920\xc2\xa0m. teatre \xc4\xafsik\xc5\xabr\xc4\x97 Lietuvos meno k\xc5\xabr\xc4\x97j\xc5\xb3 draugijos \xc4\xafsteigtas profesionalus operos kolektyvas, kurio iniaciatyva ir pastangomis t\xc5\xb3 pa\xc4\x8di\xc5\xb3 met\xc5\xb3 gruod\xc5\xbeio 31 d. \xc4\xafvyko pirmasis lietuvi\xc5\xb3 profesionalios operos trup\xc4\x97s spektaklis\xc2\xa0\xe2\x80\x93 D\xc5\xbeiuzep\xc4\x97s Verd\xc5\xbeio opera \xe2\x80\x9eTraviata\xe2\x80\x9c. Pagrindinius vaidmenis atliko Kipras Petrauskas (Alfredas), Adel\xc4\x97 Nezabitauskait\xc4\x97-Galaunien\xc4\x97 (Violeta), Antanas Sodeika (\xc5\xbdermonas). Spektakliui dirigavo Juozas Tallat-Kelp\xc5\xa1a, re\xc5\xbeisavo Konstantinas Glinskis._NEWLINE_1925\xc2\xa0m. pastatytas pirmasis lietuvi\xc5\xb3 profesionalios trup\xc4\x97s baletas\xc2\xa0\xe2\x80\x93 Leo Delibes \xe2\x80\x9eKopelija\xe2\x80\x9c._NEWLINE_1922\xc2\xa0m. Operos teatras suvalstybintas, 1925\xc2\xa0m. sujungtas su Dramos teatru ir pavadintas Valstyb\xc4\x97s teatru. Valstyb\xc4\x97s teatras, gyvav\xc4\x99s iki 1944\xc2\xa0m., suvaidino itin reik\xc5\xa1ming\xc4\x85 vaidmen\xc4\xaf lietuvi\xc5\xb3 tautos kult\xc5\xabriniame gyvenime._NEWLINE_1940\xc2\xa0m. lapkri\xc4\x8dio 27 d. vietoj Valstyb\xc4\x97s teatro \xc4\xafsteigtas Kauno valstybinis muzikinis teatras. Pirmasis spektaklis buvo B. Aleksandrovo \xe2\x80\x9eVestuv\xc4\x97s Malinovkoje\xe2\x80\x9c, jo premjera \xc4\xafvyko 1941\xc2\xa0m. Tais pa\xc4\x8diais metais buvo statomos Franco Leharo operet\xc4\x97s \xe2\x80\x9eLinksmoji na\xc5\xa1l\xc4\x97\xe2\x80\x9c ir \xe2\x80\x9eLiuksemburgo Grafas\xe2\x80\x9c, jas re\xc5\xbeisavo Vytautas Daugirdas. _NEWLINE_1948\xc2\xa0m. Operos ir baleto teatrui i\xc5\xa1sik\xc4\x97lus \xc4\xaf Vilni\xc5\xb3, Muzikinio teatro kolektyvas \xc4\xafsik\xc5\xabr\xc4\x97 buvusiuose Valstyb\xc4\x97s teatro r\xc5\xabmuose, o 1959\xc2\xa0m., dramos trupei persik\xc4\x97lus \xc4\xaf naujas patalpas, vieninteliu teatro pastato \xc5\xa1eimininku tapo Kauno valstybinis muzikinis teatras. Pirmojo de\xc5\xa1imtme\xc4\x8dio repertuar\xc4\x85 sudar\xc4\x97 klasikin\xc4\x97s ir sovietini\xc5\xb3 kompozitori\xc5\xb3 operet\xc4\x97s._NEWLINE_\xc5\xa0iuo metu Kauno muzikinis teatras yra vienas lankomiausi\xc5\xb3 Lietuvoje. Per vien\xc4\x85 k\xc5\xabrybin\xc4\xaf sezon\xc4\x85 \xc4\x8dia parodoma beveik 250 \xc4\xafvairaus \xc5\xbeanro spektakli\xc5\xb3, pastatomos 3\xe2\x80\x934 premjeros._NEWLINE_\xc4\x8cia rodomi \xc4\xafvairaus \xc5\xbeanro spektakliai\xc2\xa0\xe2\x80\x93 operet\xc4\x97s, operos, miuziklai, baletai, modernaus \xc5\xa1okio spektakliai, rengiami teatro orkestro bei solist\xc5\xb3 koncertai. \xc5\xa0io teatro statomi spektakliai pasi\xc5\xbeymi spalvingumu, puikiais re\xc5\xbeis\xc5\xabros sprendimais, originalumu, \xc5\xbeanro inovacijomis, kai spektaklio turinys pritaikomas \xc5\xa1i\xc5\xb3 dien\xc5\xb3 aktualijoms.\n_START_SECTION_\nBaleto trup\xc4\x97\n_START_PARAGRAPH_\nAuks\xc4\x97 Mikalaj\xc5\xabnait\xc4\x97,\xc2\xa0Justina Vitkut\xc4\x97,\xc2\xa0Gintar\xc4\x97 Daknyt\xc4\x97,\xc2\xa0Sandra Drodvilait\xc4\x97, Silverija Gusait\xc4\x97, Elena Jodikaityt\xc4\x97, Rima Panu\xc5\xa1kyt\xc4\x97, Asta Voronova, Judita Zdanavi\xc4\x8di\xc5\xabt\xc4\x97, Stefanija Nosovait\xc4\x97, Viktorija Miliauskien\xc4\x97, Aleksandras Jankauskas,\xc2\xa0Gintaras Visockis,\xc2\xa0Aurimas Sibirskas, Rytis \xc4\x8cesaitis, Andrey Yanbekov, Valerijus Osad\xc4\x8denko, Aurimas Ti\xc5\xa1kevi\xc4\x8dius.\n_START_SECTION_\nSodelis\n_START_PARAGRAPH_\nTeatro sodelyje 1972\xc2\xa0m. susidegino Romas Kalanta (1953\xe2\x80\x931972). 2002\xc2\xa0m. jam atminti \xc4\xafm\xc5\xabryta memorialin\xc4\x97 plok\xc5\xa1t\xc4\x97, sukurtas horizontalus paminklas \xe2\x80\x9eAukos laukas\xe2\x80\x9c (skulptorius Robertas Antinis)\xc2\xa0\xe2\x80\x93 19 metalini\xc5\xb3 rieduli\xc5\xb3, simbolizuojan\xc4\x8di\xc5\xb3 19 R. Kalantos met\xc5\xb3._NEWLINE_Skvero pakra\xc5\xa1tyje stovi Mal\xc5\xabnininko bok\xc5\xa1tas su miesto sienos liku\xc4\x8diais. Siena statyta XVII a. viduryje, pastatyti du bok\xc5\xa1tai, vienas nugriautas XIX a.'